Landmand Jørgen Popp Petersen spærrede øjnene op, da han så et dronebillede over det sydligste af Tøndermarsken.

Billedet, der er taget i mandags, har siden skabt undren på sociale medier. Det viser nemlig et oversvømmet Danmark på den ene side og et nærmest tørlagt Tyskland på den anden.

- Jeg tænkte: Det var lige godt pokkers.

Jørgen Popp Petersen er også byrådsmedlem i Tønder Kommune for Slesvigsk Parti og formand for det tyske mindretals landboforening LHN. Under foreningen hører Sønderå/Gammelå Vandløbslaug, der oprindeligt havde bestilt dronebilledet.

Ifølge Jørgen Popp Petersen fordi landmændene i området længe har oplevet voldsomme vandmasser på deres marker.

- De kender også forholdene syd for grænsen. For når man kommer kørende i bil, kan man se forskellen. Og så ville de også se det fra luften.

Jørgen Popp Petersen har ligesom andre landmænd i området undret sig over, hvorfor markerne på den tyske side af grænsen har langt mindre vand. (© (Privatfoto))

En naturlig forklaring

Ifølge Tønder Kommune er der en naturlig forklaring på den store forskel mellem det danske og tyske område.

De arealer, som billedet viser syd for grænsen, er et lille isoleret opland på 26 kvadratkilometer, der afvander til Grænsevandløb Sønderå og videre via Møllehusslusen til Vidå.